חוק התכנון והבנייה (תיקון מס' 122), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2700, עמ' 244, 2018-03-12T00:00:00+02:00
תיקון זה עוסק בתנאים למתן רישיון להפעלת מכון בקרה, במינוי אחראי על מכוני הבקרה וסמכויותיו, בהפעלתם ובצורך במתן היתרי בנייה. נקבע כהוראת שעה, כי במשך שנתיים יוכלו מכוני בקרה לפעול לצורך בחינת בקשות להיתר שעניינן בניית בתי מגורים חדשים שגובהם אינו עולה על 29 מטר, בלבד. מכוני הבקרה יוכלו לפעול כאמור בתקופת הוראת השעה, גם אם לא פועלים בשירותם כל הבקרים המורשים שהם חייבים בהעסקתם מכוח החוק. עוד נקבע כי בתקופת הוראה השעה תהיה ההתקשרות עם מכוני הבקרה וולונטרית ונתונה לבחירתו של מגיש הבקשה להיתר, וכן כי תהא תקופת היערכות של כשנה, שבמהלכה ינתנו הטבות ומענקים שונים להקמת מכוני הבקרה שיחלו לפעול בתקופה זו, ולמגישי בקשות להיתרים שיבחרו לפנות למכוני הבקרה. שר האוצר יוסמך לקצר את תקופת ההיערכות ככל שיעלה שמכוני הבקרה פועלים בצורה טובה ואין צורך עוד במתן המענקים וההטבות כאמור.
הפעלת מכוני הבקרה לצורך מתן היתרים שאין עניינם בבניית בתי מגורים חדשים כאמור, תידחה ל-1/1/2020, ושר האוצר באישור ועדת הפנים והגנת הסביבה של הכנסת יוכל לדחות את תחילת ההפעלה בעוד שנתיים נוספות.
תיקון נוסף במסגרת הצעת החוק נוגע לועדות מרחביות, ומבקש לקבוע כי בועדה מרחבית שכלולות בה שתי רשויות מקומיות בלבד, שאחת מהן גדולה משמעותית מהשניה, יהיה ראש הרשות הגדולה יו"ר הועדה המרחבית.